АҞӘА, лаҵара 20 - Sputnik, Асмаҭ Ҵәыџьԥҳа. Аԥсны аотельқәеи асасааирҭақәеи заанаҵтәи аҿаҵарақәа рмаҵзура аадыртуеит рашәара 1 инаркны.
Аԥсны асасааирҭақәа, аотельқәа, асанаториақәа, аԥсшьарҭаҩнқәа рҿы аангылара заанаҵы аҿаҵара алшоит урыстәылатәи атуроператорцәа "Библиоглобус", "АйСиЭс", "Интурист", "Анекс тур" рсаитқәа рҟны.
Бжьаха-бжьымш аангыларазы Гагреи Аҟәеи 16 000 мааҭ шәатәхоит, Гәдоуҭа - 11 000 мааҭ, Афон Ҿыц - 13 000 мааҭ, Пицунда - 12 000 мааҭ.
Sputnik акорреспондент Аԥсны ақалақьқәа рсасааирҭақәа лыҽрымаданы еилылкааит заанаҵатәи аҭып аанкылара амаҵзура рашәара 1 инаркны ишаартхо атәы.
Асасааирҭақәа реиҳарак рҿы аномерқәа рҿаҵара ауеит заанаҵтәи аԥарашәарада, аԥара зшәаз дҟалазар, аԥкыратә уснагӡатәқәеи аҳәаа аркреи ирыхҟьаны асасааирҭа аҩналара злымшаз атуристцәа рԥарақәа рыздырхынҳәуеит.
Урыстәылатәи авиаеилахәырақәа рсаитқәа рҟны иуԥшаар алшоит рашәара 1 азтәи Шәачаҟа ицо ареисқәа. Убас, Москва-Шәача бжьаратәла 4 000 мааҭ иаԥсоуп, убри аан Москва-Аҟәа ибжьоу адәыӷбазы абилеҭқәа ыҟаӡам. Санкт-Петербург-Аҟәа 1677 мааҭ иаԥсоуп.
Уаанӡа арадио Sputnik "Аԥсны аотельерцәа ргильдиа" ахада Асҭамыр Ахба Аԥсныҟа атуристцәа раара рашәарамза анҵәамҭахь ицар алшоит ҳәа иҳәеит, избанзар Аԥсныҟа аԥсшьаҩцәа раара Урыстәыла иԥкрақәа рганахьала иҟало аҭагылазаашьа иахьыԥшуп ҳәа азгәаҭо.
Аԥсны ахада Аслан Бжьаниа иусԥҟа инақәыршәаны Аԥсны ауааԥсыра акоронавирустә инфекциа COVID-19 рацәыхьчаразы рашәарамза 1 аҟынӡа Аԥсны Аҳәынҭқаррахь аԥсуа-аурыс ҳәаа аушьҭырҭатә ҭыԥқәа ирхысны аҭалара азин рымам аҳәаанырцә тәылауааи атәылауаҩра змам ахаҿқәеи.
Аԥсны Аҳәынҭқаррахь аԥсуа-аурыс ҳәаа аушьҭырҭатә ҭыԥқәа ирхысны аҭалара азин рымоуп:
- Аԥсны Аҳәынҭқарраҟны аккредитациа змоу адипломатиатә усҳәарҭақәа русзуҩцәа,
- Аԥсны Аҳәынҭқарраҟны ААМ Аҳәаахьчаратә усбарҭа аррамаҵзуҩцәа, Еиду урыстәылатәи арратә база аррамаҵзурауаа,
- жәларбжьаратәи аидарақәа мҩанызго атранспортқәа рныҟәцаҩцәа.
Иара убас шәаԥхьар ҟалоит: